**Projektas**

**ROKIŠKIO RAJONO SAVIVALDYBĖS TARYBA**

**S P R E N D I M A S**

**DĖL PRITARIMO TAPTI ŠVENTO JOKŪBO KELIO SAVIVALDYBIŲ ASOCIACIJOS NARE**

2017 m. sausio 27 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 13 punktu, 16 straipsnio 2 dalies 22 punktu, Lietuvos Respublikos asociacijų įstatymo 4 straipsnio 1 dalimi, Rokiškio rajono savivaldybės taryba nusprendžia:

1. Pritarti Rokiškio rajono savivaldybei dalyvauti nario teisėmis Švento Jokūbo kelio savivaldybių asociacijoje (teisinė forma – asociacija).

2. Įgalioti Rokiškio rajono savivaldybės merą ir Rokiškio rajono savivaldybės tarybos narį Algį Kazulėną dalyvauti Švento Jokūbo kelio savivaldybių asociacijos susirinkimuose ir balsuoti darbotvarkėje numatytais klausimais.

3. Paskirti Rokiškio rajono savivaldybės tarybos narį Algį Kazulėną atsakingą savivaldybėje kontaktams su Švento Jokūbo kelio savivaldybių asociacija.

4. Pavesti Rokiškio rajono savivaldybės administracijai apmokėti Švento Jokūbo kelio savivaldybių asociacijos stojamąjį bei dalyvio mokesčius.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Algis Kazulėnas

Rokiškio rajono savivaldybės tarybai

**SPRENDIMO PROJEKTO „DĖL PRITARIMO TAPTI ŠVENTO JOKŪBO KELIO SAVIVALDYBIŲ ASOCIACIJOS NARE“**

**AIŠKINAMASIS RAŠTAS**

2017-01-27

Rokiškis

 **Parengto sprendimo projekto tikslai ir uždaviniai.**

 Tikslas – Rokiškio rajono savivaldybei įstoti į Švento Jokūbo kelio savivaldybių asociaciją ir tapti jos nare. Lietuvoje yra 11 Šv. Jokūbo vardo bažnyčių, tarp kurių ir mūsų rajono – Suvainiškio bažnyčia. Uždaviniai – teikti paramą ir labdarą bei gauti paramą iš Lietuvos Respublikos fizinių ir juridinių asmenų, užsienio valstybių, užsienio valstybių fizinių ir juridinių asmenų, tarptautinių organizacijų, vadovaujantis Lietuvos Respublikos labdaros ir paramos ir kitų įstatymų nustatyta tvarka.

 **Šiuo metu esantis teisinis reglamentavimas.** Lietuvos Respublikos vietos savivaldos įstatymas ir Lietuvos Respublikos asociacijų įstatymas.

 **Sprendimo projekto esmė.**

Pagal Europos Tarybos 1987 m. spalio 23 d. Santiago de Compostela deklaraciją Šv. Jokūbo kelias paskelbtas pirmuoju Europos kultūros kelių maršrutu. Nors tuo metu Lietuva tebebuvo Sovietų sąjungos okupuota, į šį kelią buvo įtraukta ir Lietuva, Latvija bei Estija, iš jos kelias toliau vedė į Šiaurę – Skandinavijos valstybes. Tai vienintelis piligrimų kelias, kuris yra įtrauktas į UNESCO kultūros paveldą. 2016 m. gegužės 31 d. Lietuvos Šv. Jokūbo kelio savivaldybių asociaciją įsteigė devynios savivaldybės: Kauno miesto, Panevėžio miesto ir rajonų: Alytaus, Kaišiadorių, Kalvarijos, Kretingos, Lazdijų, Marijampolės ir Varėnos. Šios asociacijos prezidentu ketverių metų kadencijai tapo Panevėžio miesto meras R. Rakauskas, valdybos pirmininku išrinktas Alytaus rajono savivaldybės meras A. Vrubliauskas. Per Lietuvą driekiasi penki Šv. Jokūbo piligrimų keliai, keturi tarptautiniai: Žemaitijos / Karaliaučiaus, Šiaulių, Kauno, Vilniaus, ir vienas vidaus kelias – Šv. Jokūbo žiedas, jungiantis visas vienuolika Lietuvoje esančių Šv. Jokūbo bažnyčių.

 Lietuvos Vyriausybė nutarė šventojo Jokūbo ženklu – kriaukle pažymėti 32 mūsų šalies šventoves, tarp kurių – bažnyčios, vienuolynų ansambliai, Kryžių kalnas.

 **Galimos pasekmės, priėmus siūlomą tarybos sprendimo projektą:**

 **teigiamos** – dar labiau suklestės piligrimystės ir turistų srautai, žadins žmones domėtis istorija ir tikėjimo tiesomis;

 **neigiamos** – nebus.

 K**okia sprendimo nauda Rokiškio rajono gyventojams.**

 Rokiškio rajono savivaldybei tapus Švento Jokūbo kelio savivaldybių asociacijos nare, ji galės dalyvauti įvairiausiuose tarptautiniuose projektuose, pritraukiant lėšų bažnyčioms restauruoti ir jų infrastruktūrai stiprinti. Į mūsų rajoną atvyks daugiau piligrimų ir turistų, keliaujančių tarptautiniais Šv. Jokūbo piligrimų keliais.

 **Finansavimo šaltiniai ir lėšų poreikis.**

Stojamasis nario mokestis – 100 eurų, kasmetinis nario mokestis – 300 eurų. Bendras asociacijos narių metinis mokestis Europos Švento Jokūbo kelio federacijai – 5000 eurų. Asociacijos narių šiuo metu yra 15. Didėjant narių skaičiui, įmoka mažės.

 **Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

 **Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

 Tarybos narys Algis Kazulėnas